(26 ม.ค.48) จากกรณีที่ผู้ประกอบการเอกชนออกมา ระบุว่า ในปีนี้ปริมาณไก่ในประเทศอาจขาดแคลน ซึ่งจะส่งผลให้ราคาไก่เพิ่มขึ้นเป็นกิโลกรัมละ 50 บาท นั้น นายยุคล ลิ้มแหลมทอง อธิบดีกรมปศุสัตว์ เปิดเผยว่า ปริมาณการผลิตไก่ในประเทศขณะนี้มีเพียงพอ ซึ่งจะสังเกตได้จากตัวเลขการเชือดไก่ ที่อยู่วันละประมาณ 2 ล้านตัว และในช่วงตรุษจีน คาดว่า จะเพิ่มขึ้นเป็นวันละ 3 ล้านตัว ที่แสดงให้เห็น ว่า ปริมาณไก่ในประเทศจะไม่ขาดตลาดอย่างแน่นอน โดยเฉพาะในส่วนของภาคเอกชนที่จะต้องมีการวางแผนเพื่อผลิตไก่ให้มากพอในช่วงเทศกาลตรุษจีนอยู่แล้ว ส่วนกรณีที่กรมปศุสัตว์จะติดสติ๊กเกอร์ เพื่อรับรองว่าไก่มีความปลอดภัย หรือมาจากโรงเชือดที่ได้มาตรฐานนั้น นายยุคล กล่าวว่า ไม่ทำให้ผู้ประกอบการมีค่าใช้จ่ายด้านต้นทุนเพิ่มขึ้น ขณะที่ราคาไก่จะต้องเป็นไปตามกลไกของตลาด ซึ่งจะต้องมีการตรวจสอบไม่ให้มีการปรับราคาขายไก่สูงเกินจริงในช่วงตรุษจีนแน่นอน  สำหรับความวิตกกังวล ที่คนไทยเชื้อสายจีน มีความเชื่อเกี่ยวกับการซื้อไก่สด ๆ ที่ฆ่าในตลาด มาใช้ประกอบพิธี โดยอาจจะมีการแพร่กระจายของเชื้อไข้หวัดนกได้นั้น อธิบดีกรมปศุสัตว์ กล่าวว่า ได้สั่งการให้เจ้าหน้าที่ปศุสัตว์เข้าไปดูแลอย่างเข้มงวดแล้ว ทั้งเรื่องของการเชือดไก่ ที่ต้องมีความสะอาด ถูกสุขลักษณะ และไม่วางไก่ที่เชือดแล้วไว้กับพื้น ขณะที่ไก่ทุกตัวที่นำเข้าไปจำหน่ายจะต้องมีใบอนุญาตการเคลื่อนย้าย เพื่อยืนยันว่าไก่ดังกล่าวผ่านการตรวจโรคแล้ว
นายยุคล ลิ้มแหลมทอง นายยุคล อธิบดีกรมปศุสัตว์